“... পলাশ আর আমি, মুখোমুখি আইসক্রিম নিয়ে বসে রইলাম অনেকক্ষণ। ঘড়ির কাঁটা ঘুরতে ঘুরতে প্রায় এক ঘণ্টা। পলাশ খুব হাসিখুশি ছিল, অনেকরকম মজার মজার কথা বলল। আমি চেষ্টা করলাম ওকে হাসাতে। আমায় বলল, তোরা পাহাড়ে বেড়াতে যাস, আমায় নিয়ে যাস না কেন? আমিও তো যেতে পারি? আমি বললাম—বনমালী মেয়েদের নিয়ে যাওয়া পছন্দ করে না। পলাশ ঠোঁট উলটে বলল—বনমালীটার বেশি বেশি। নিজেকে বড্ড বড়ো ভাবে। শোন রাহুল, তুই কিন্তু ভীষণ অন্য লোকেদের কথা শুনে চলিস। তোর একটা নিজস্ব মতামত নেই কেন? আমি বললাম—আস্তে আস্তে হবে। আগে একটা চাকরি হোক। পলাশ বলল—আরেকটু ভারিক্কি হ। গম্ভীর হ। নইলে মেয়েদের কাছে পাত্তা পাবি না। আমি তোকে আমাদের কলেজের ভালো ভালো ফার্স্টইয়ারের মেয়েদের সাথে আলাপ করিয়ে দেব। ওরা সবাই বয়ফ্রেন্ড খুঁজছে। এটা শুনে আমার পটাং করে রাগ হয়ে গেল। ফার্স্টইয়ারের অপরিণতমস্তিষ্ক মেয়েদের জন্য আমাকে গম্ভীর সেজে থাকতে হবে? ইচ্ছে হল ওদের কলেজের সবকটা ফার্স্টইয়ারের মেয়েকে গাঁট্টা মেরে আসি। সত্যি সত্যিই মেরে আসব একদিন। গোয়েল-এর মোটরসাইকেলের পিছনের সিটে বসে কালো চশমা পরে গাঁট্টা মারতে মারতে চলে যাব। বুড়ো দারোয়ানটাকে ‘হ্যান্ডস্‌ আপ” বলে দুহাতে চারখানা ইঁট চাপিয়ে দেওয়া যেতে পারে। আমাদের গলায় সোনার লকেট থাকবে। প্রিন্সিপালের ঘরে ঢুকে টেবিলের উপর পা তুলে জাঁকিয়ে বসব। সোনার লকেটে হাত বোলাতে বোলাতে বলব—গোপিনীদের খবর দিন। কিষনা আ গিয়া। রাগ করে পলাশকে এসব বললাম, সে হা হা করে ছেলেদের মতো হেসে এমন কাণ্ড করল যে পুরো রেস্টুরেন্টের লোকেরা আমাদের দিকে চেয়ে রইলো দু-মিনিট। আমি পলাশের কাছ থেকে আবার পয়সা নিয়ে গেলাম একটা পিৎজা আনতে।